Estelle Winwood

Estelė Vinvud (, tikrasis vardas Estelle Ruth Goodwin, 1883 m. sausio 24 d. Londonas, Jungtinė Karalystė – 1984 m. birželio 20 d. Vudland Hilsas (Los Andželas), JAV) – britų aktorė, ilgus metus dirbusi JAV.

 Biografija 
Estelė Ruta Gudvin 1883 m. gimė Londono rajone Ly. Jau 5-erių nusprendė tapti aktore. Motinos palaikoma, tačiau tėvui nepritariant mokėsi Londono lyrinės scenos akademijoje, o sulaukusi 20-ies debiutavo profesionaliojoje scenoje Johanesburge. Prieš pradėdama karjerą Londone, Vest Ende, Pirmojo pasaulinio karo metais prisijungė prie Liverpulio repertuaro trupės.

1916 m. atvyko į JAV ir debiutavo Brodvėjuje. Iki 4-ojo dešimtmečio pradžios gyveno tarp Londono ir Niujorko, vėliau daugiausia vaidindavo Brodvėjaus spektakliuose, pasirodė tokiose pjesėse, kaip „Sėkminga nelaimė“ („A Successful Calamity“, 1917), „Maža kelionė“ („A Little Journey“, 1918), „Pavasarinis valymas“ („Spring Cleaning“, 1924), „Moteriškoji linija“ („The Distaff Side“, 1934), „Rimtumo svarba“ („The Importance of Being Earnest“, 1939; taip pat režisavo), „Kai mes susituokę“ („When We Are Married“, 1939), „Damos pensininkės“ („Ladies in Retirement“, 1940), „Piratas“ („The Pirate“, 1942), „10 indėniukų“ („Ten Little Indians“, 1944), „Ponios Vindermer gerbėjas“ („Lady Windermere’s Fan“, 1946) ir „Pamišėlė iš Šajo“ („The Madwoman of Chaillot“, 1948).

Ilgą laiką Estelė Vinvud atsisakinėjo vaidinti kine, savo vienintele meile vadindama teatrą. Galiausiai ji nusileido ir debiutavo filme „Nakties angelas“ („The Night Angel“, 1931), tačiau scenos su ja buvo iškirptos dar iki išleidžiant filmą. Oficialusis debiutas kine įvyko vaidinant britų dramoje „Trentų namai“ („The House of Trent“, 1933), o pirmasis žymesnis jos vaidmuo – Merė Viloubi filme „Kokybiška gatvė“ („Quality Street“, 1937). 5-ajame dešimtmetyje kine nesifilmavo, tačiau 1946 m. pasirodė televiziniame „Nerūpestingos dvasios“ („Blithe Spirit“) variante. 6-ajame dešimtmetyje ji dažniau vaidindavo televizijoje nei kine.

Paskutinį vaidmenį kine Estelė Vinvud atliko 1976 m. filme „Mirtina žmogžudystė“ („Murder by Death“). Praėjus trejiems metams, sulaukusi 96-erių ji paskutinį kartą vaidino televizijos seriale – viename iš „Kvinsio“ („Quincy M. E.“) epizodų; ji oficialiai tapo seniausia JAV dirbančia aktore, vos nepranokusi savo britų kolegės aktorės Etelės Grifis. Estelė Vinvud buvo seniausia JAV kino aktorių gildijos narė.

Estelė Vinvud buvo ištekėjusi keturis kartus: už režisieriaus Gatrio Maklintiko, aktoriaus Arturo Česnio, žemvaldžio Frensio Barlou Bredlio (Francis Barlow Bradley) ir aktoriaus Roberto Hendersono. Pastarasis buvo už ją daug jaunesnis, juodu gyveno atskirai, nors Estelė Vinvud keletą kartų per metus jį aplankydavo, 1977 m. juodu išsiskyrė. Vaikų Estelė Vinvud neturėjo.

Sulaukusi 101 metų, Estelė Vinvud 1984 m. miegodama mirė Los Andželo rajone Vudland Hilse, Kalifornijoje. Palaidota Vestvudo kapinėse.

 Nuorodos 
 E. Vinvud vaidmenys teatre
 E. Vinvud filmografija

 Išnašos 

Kategorija:Jungtinės Karalystės aktoriai